C 214/148
MT
Il-Ġurnal Uffiċjali tal-Unjoni Ewropea
16.6.2023
Il-Ħamis 19 ta’ Jannar 2023
105.
Jilqa' l-adozzjoni tar-Regolament dwar il-Kondizzjonalità; itenni li daħal fis-seħħ fl-1 ta' Jannar 2021; jilqa' s-sentenzi tal-QĠUE tas-16 ta' Frar 2022 rigward il-kawżi li saru minn żewġ Stati Membri kontra l-mekkaniżmu ta' kondizzjonalità u l-konklużjonijiet tiegħu li jikkonfermaw li l-UE tabilħaqq għandha kompetenzi rigward l-istat tad-dritt fl-Istati Membri u li l-mekkaniżmu ta' kondizzjonalità għall-istat tad-dritt huwa konformi mad-dritt tal-UE;
106.
Ifakkar li l-kooperazzjoni ineffettiva jew mhux f'waqtha jew in-nuqqas ta' kooperazzjoni tal-Istati Membri mal-UPPE u l-OLAF jikkostitwixxu raġunijiet għal azzjoni skont ir-Regolament dwar il-Kondizzjonalità; jistieden għalhekk lill-UPPE u lill-OLAF jirrapportaw kull każ fejn l-Istati Membri jkunu naqsu milli jikkonformaw mal-obbligi tagħhom li jinfurmaw, jassistu, jieħdu azzjoni xierqa u miżuri ta' prekawzjoni u jiżguraw segwitu xieraq u f'waqtu tar-rapporti u r-rakkomandazzjonijiet;
107.
Jirrimarka li r-Regolament dwar il-Kondizzjonalità huwa strument permanenti li japplika lil hinn mil-limiti ta' QFP partikolari u applikabbli fil-kategoriji kollha bħala prerekwiżit għall-aċċess għall-fondi tal-UE;
108.
Ifakkar li l-konformità mal-istat tad-dritt u l-konformità mal-Artikolu 2 tat-TUE huma prerekwiżiti biex jinkiseb aċċess għall-fondi, li l-mekkaniżmu ta' kondizzjonalità tal-istat tad-dritt japplika bis-sħiħ għar-riżorsi tal-RRF kif stipulat b'mod espliċitu fl-Artikolu 8 tar-Regolament RRF, u li ebda miżura ma tista' tiġi ffinanzjata fl-ambitu tal-RRF jekk tmur kontra l-valuri tal-UE minquxa fl-Artikolu 2 tat-TUE;
109.
Iqis li r-Regolament dwar il-Kondizzjonalità huwa suffiċjenti u kapaċi jipprevjeni jew jirrimedja r-rigress demokratiku, iżda biss jekk jintuża f'waqtu, b'kundizzjonijiet stretti u ċari u segwit minn monitoraġġ mill-qrib tal-implimentazzjoni tal-miżuri ta' rimedju nazzjonali;
110.
Jiddispjaċih ħafna għall-fatt li skont il-mekkaniżmu ta' kondizzjonalità tal-istat tad-dritt, il-Kummissjoni ppreżentat lill-Ungerija, bħala miżuri ta' rimedju, sett ta' 17-il kundizzjoni li mhumiex biżżejjed biex jirrettifikaw il-ksur serju tal-istat tad-dritt; jiddispjaċih li l-Kummissjoni ma talbitx bidliet u salvagwardji aktar sostanzjali biex terġa' tinkiseb l-indipendenza tal-ġudikatura, jitnaqqas il-livell ta' korruzzjoni u tiġi ggarantita l-protezzjoni adegwata tal-interessi finanzjarji tal-UE;
111.
Isostni li l-konformità tal-Istati Membri mal-prinċipji tal-istat tad-dritt hija prerekwiżit għal ġestjoni finanzjarja tajba f'sens ġenerali u għal ġestjoni effiċjenti u effettiva tar-riżorsi tal-UE f'sens partikolari; jemmen li l-ksur ta' tali prinċipji huwa għalhekk periklu serju għall-interessi finanzjarji tal-Unjoni; jilqa' s-sentenzi tal-QĠUE (25) li reċentement enfasizzaw ir-relazzjoni ċara bejn ir-rispett għall-prinċipji tal-istat tad-dritt u l-implimentazzjoni effettiva tal-baġit tal-Unjoni; itenni li huwa biss permezz tat-tisħiħ tal-arkitettura tal-UE kontra l-frodi li tista' tiġi garantita u msaħħa b'mod effettiv u effiċjenti l-protezzjoni tal-interessi finanzjarji tal-UE billi jingħelbu l-limiti inerenti tas-sistemi nazzjonali li huma ostaklu fil-ġlieda kontra l-kriminalità finanzjarja, li saret forma dejjem iżjed tranżnazzjonali ta' mġiba ħażina; huwa tal-fehma li rieżami ġudizzjarju effettiv biss jista' jiżgura l-konformità mad-dritt tal-UE kif ġie nnutat mill-QĠUE, jiġifieri li n-nefqa “ma tistax tkun iggarantita b'mod sħiħ fl-assenza ta' stħarriġ ġudizzjarju effettiv intiż sabiex jiżgura l-osservanza tad-dritt tal-Unjoni, fejn għandu jiġi speċifikat li l-eżistenza ta' tali stħarriġ, kemm fl-Istati Membri kif ukoll fuq livell tal-Unjoni minn qrati indipendenti, hija inerenti għal Stat tad-dritt” (26);
112.
Jissottolinja l-effetti detrimentali tal-korruzzjoni fuq id-drittijiet taċ-ċittadini; itenni għal darb'oħra r-rakkomandaz­ zjoni tiegħu li l-UE għandha ssir membru tal-Grupp ta' Stati kontra l-Korruzzjoni (GRECO), peress li ma hemm l-ebda ostaklu legali għas-sħubija sħiħa tagħha; jistieden lill-Kummissjoni, għalhekk, tirrakkomanda li l-Kunsill jikkonkludi ftehim internazzjonali mal-GRECO biex jistabbilixxi s-sħubija tiegħu; jitlob lill-Kunsill jieħu pożizzjoni ċara dwar is-sħubija tal-UE fil-GRECO, filwaqt li jiċċara jekk hemmx xi oppożizzjoni speċifika u, jekk iva, minn liema Stat Membru jew Stati Membri;
(25) (26)
Is-sentenza tas-16 ta' Frar 2022, L-Ungerija vs Il-Parlament Ewropew u l-Kunsill tal-Unjoni Ewropea, C-156/21, ECLI: EU:C:2022:97 u s-sentenza tas-16 ta' Frar 2022, Ir-Repubblika tal-Polonja vs Il-Parlament Ewropew u l-Kunsill tal-Unjoni Ewropea, C-157/21, ECLI: EU:C:2022:98.
Is-sentenza tas-16 ta' Frar 2022, l-Ungerija vs il-Parlament Ewropew u l-Kunsill tal-Unjoni Ewropea, C-156/21, ECLI: EU:C:2022:97, paragrafu 132.